text: Boghandlere lukker på stribe
  30 juni 2012 kl. 17.01
  Det står skidt til for landets boghandlere - ifølge tal fra Boghandler-foreningen drejer hver sjette butik nøglen om. Lørdag kom turen til en boghandler i Rødding.
  Holsts Boghandel har eksisteret siden 1935, men som mange andre måtte de i dag bukke under for et presset marked. Det er de frie bogpriser, der blev indført i 2011, som har taget hårdt på boghandlerne. Dengang fik supermarkederne og internet-boghandlere mulighed for at sælge de allernyeste bøger til lavpris. Tidligere havde boghandlerne monopol på at sælge bøgerne til en fast pris i mere end et år.
  